Pakuotės lapelis: informacija vartotojui

TERTENSIF SR 1,5 mg pailginto atpalaidavimo tabletės
indapamidas 


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos simptomai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra TERTENSIF SR ir kam jis vartojamas
2.	Kas žinotina prieš vartojant TERTENSIF SR
3.	Kaip vartoti TERTENSIF SR
4.	Galimas šalutinis poveikis
5.	Kaip laikyti TERTENSIF SR
6.	Pakuotės turinys ir kita informacija


1.	Kas yra TERTENSIF SR ir kam jis vartojamas


TERTENSIF SR yra pailginto atpalaidavimo plėvele dengtos tabletės, kurių veiklioji medžiaga yra indapamidas.
Šis vaistas yra vartojamas pirminės hipertenzijos (aukšto kraujospūdžio) gydymui suaugusiesiems. 
Indapamidas yra diuretikas. Dauguma diuretikų didina inkstuose gaminamo šlapimo kiekį. Tačiau nuo kitų diuretikų indapamidas skiriasi tuo, nes nežymiai didina išsiskiriančio šlapimo kiekį.
Be to, indapamidas plečia kraujagysles, dėl to kraujas gali tekėti lengviau. Tai padeda sumažinti kraujo spaudimą. 


2.	Kas žinotina prieš vartojant TERTENSIF SR

TERTENSIF SR vartoti draudžiama:
-	jeigu yra alergija indapamidui, bet kuriam kitam sulfonamidui arba bet kuriai pagalbinei šio vaisto medžiagai  (jos išvardytos 6 skyriuje);
-	jei sergate sunkia inkstų liga;
-	jei sergate sunkia kepenų liga ar jums nustatyta būklė, vadinama hepatine encefalopatija (degeneracinė smegenų liga);
-	jei Jūsų kraujyje mažas kalio kiekis.

Įspėjimai ir atsargumo priemonės:
Pasitarkite su gydytoju arba vaistininku, prieš pradėdami vartoti TERTENSIF SR:
-	jeigu sutrikusi Jūsų kepenų veikla;
-	jei sergate diabetu;
-	jei sergate podagra;
-	jeigu sutrikęs širdies ritmas ar inkstų veikla;
· jeigu jums susilpnėja regėjimas arba atsiranda akies skausmas. Šie simptomai gali būti skysčio susikaupimo akies kraujagysliniame dangale (tarp gyslainės ir skleros) arba padidėjusio akispūdžio požymiai ir gali atsirasti po kelių valandų ar net po savaičių nuo TERTERNSIF SR vartojimo pradžios. Jei negydoma, tai gali sukelti negrįžtamą regėjimo netekimą. Jei anksčiau buvo alergija penicilinui ar sulfamidams, Jums gali kilti didesnė rizika tai patirti; 
· jeigu yra raumenų sutrikimų, įskaitant raumenų skausmą, jautrumą, silpnumą ar mėšlungį;
-	jeigu Jums reikia atlikti prieskydinių liaukų veiklos tyrimą.

Jeigu buvo pasireiškusi padidėjusio jautrumo šviesai reakcija, turite pasakyti savo gydytojui.
Jūsų gydytojas gali Jums liepti atlikti kraujo tyrimus, kad galėtų nustatyti, ar ne per mažas natrio ar kalio kiekis ir ar ne per didelis kalcio kiekis kraujyje.
Jei manote, kad kuri nors iš paminėtų būklių Jums tinka, arba turite klausimų ar abejonių dėl šio vaisto vartojimo, pasitarkite su gydytoju arba vaistininku.
Sportininkai privalo žinoti, kad dėl veikliosios šio vaisto medžiagos gali būti tariamai teigiamas dopingo testas.

Kiti vaistai ir TERTENSIF SR 
Jeigu vartojate arba neseniai vartojote kitų vaistų arba dėl to nesate tikri, pasakykite gydytojui arba vaistininkui.
Nevartokite TERTENSIF SR kartu su ličio preparatais (vaistais nuo depresijos), nes gali padidėti ličio kiekis kraujyje.
Pasakykite savo gydytojui, jei vartojate kurį nors iš šių vaistų, nes gali prireikti specialios priežiūros:
-	vaistai sutrikusiam širdies ritmui gydyti (pvz., chinidinas, hidrochinidinas, dizopiramidas, amiodaronas, sotalolis, ibutilidas, dofetilidas, rusmenės preparatai, bretilis);
-	vaistai, vartojami psichikos sutrikimams, tokiems kaip depresija, nerimas, šizofrenija, gydyti (pvz., tricikliai antidepresantai, antipsichoziniai vaistai, neuroleptikai (tokie kaip amisulpridas, sulpiridas, sultopridas, tiapridas, haloperidolis, droperidolis);
-	bepridilis (vaistas nuo krūtinės anginos, t. y. būklės, sukeliančios krūtinės skausmą);
-	cisapridas, difemanilis (vaistai, vartojami virškinimo trakto sutrikimams gydyti);
-	antibiotikai, skirti gydyti bakterines infekcijas (pvz., sparfloksacinas, moksifloksacinas, į veną leidžiamas eritromicinas;
-	į veną leidžiamas vinkaminas (vaistas, skirtas simptominiams kognityviniams sutrikimams gydyti vyresnio amžiaus asmenims, įskaitant atminties praradimą);
-	halofantrinas (antiparazitinis vaistas, vartojamas tam tikroms maliarijos rūšims gydyti),
-	pentamidinas (vaistas nuo tam tikros plaučių uždegimo rūšies);
-	antihistamininiai vaistai, skirti gydyti alergines reakcijas, tokias kaip šienligė (pvz., mizolastinas, astemizolas, terfenadinas;
-	nesteroidiniai vaistai nuo uždegimo, vartojami skausmui malšinti (pvz., ibuprofenas), ar didelės acetilsalicilo rūgšties dozės;
-	angiotenziną konvertuojančio fermento (AKF) inhibitoriai (vaistai nuo didelio kraujospūdžio ligos ir širdies nepakankamumo);
-	į veną leidžiamas amfotericinas B (priešgrybelinis vaistas);
-	geriamieji kortikosteroidai, vartojami įvairioms būklėms gydyti, įskaitant sunkią astmą ir reumatoidinį artritą;
-	stimuliuojantys vidurių laisvinamieji vaistai;
-	baklofenas (vaistas, vartojamas raumenų sustingimui, atsirandančiam sergant tokiomis ligomis kaip išsėtinė sklerozė, mažinti);
· alopurinolis (podagrai gydyti);
-	kalį organizme sulaikantys diuretikai (pvz., amiloridas, spironolaktonas, triamterenas);
-	metforminas (vaistas diabetui gydyti);
-	kontrastiniai vaistai, kuriuose yra jodo (medikamentai, vartojami tyrimų rentgeno spinduliais metu);
-	kalcio tabletės ar kiti kalcio papildai;
-	ciklosporinas, takrolimuzas ar kiti vaistai imuninei sistemai slopinti po organų transplantacijos, autoimuninėms ligoms ar sunkioms reumatinėms ar odos ligoms gydyti;
-	tetrakozaktidas (vaistas Krono ligai gydyti);
· metadonas (vartojamas priklausomybėms gydyti).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Šio vaisto nerekomenduojama vartoti nėštumo metu. Kai nėštumas planuojamas ar jau patvirtintas, gydymas kuo greičiau turi būti pakeistas alternatyviu. Jei esate nėščia ar planuojate pastoti, pasakykite savo gydytojui.
Veikliosios medžiagos patenka į motinos pieną. Jei vartojate vaisto, maitinti krūtimi nerekomenduojama

Vairavimas ir mechanizmų valdymas 
Šis vaistas gali sukelti nuo kraujospūdžio sumažėjimo priklausomą šalutinį poveikį, pvz., galvos svaigimą ar nuovargį (žr. 4 skyrių). Šis šalutinis poveikis labiau tikėtinas gydymo pradžioje ir padidinus vaisto dozę. Jei jis atsiranda, nevairuokite ir neužsiimkite kita veikla, kuriai reikalingas budrumas. Tačiau gerai kraujospūdį kontroliuojant, šis šalutinis poveikis pasireiškia retai. 

TERTENSIF SR sudėtyje yra laktozės monohidrato. 
Jeigu gydytojas Jums yra sakęs, kad netoleruojate kai kurių angliavandenių, kreipkitės į jį prieš pradėdami vartoti šį vaistą.


3.	Kaip vartoti TERTENSIF SR

TERTENSIF SR visada vartokite tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Tinkamo vartojimo instrukcija
Kiekvieną parą reikia gerti po vieną tabletę, geriausia ryte. Tabletę galima gerti nepriklausomai nuo valgymo laiko. Ją reikia nuryti visą užgerti vandeniu. Netraiškykite ir nekramtykite tablečių. 
Didelio kraujospūdžio liga dažniausiai gydoma visą likusį gyvenimą.

Pavartojus per didelę TERTENSIF SR dozę
Jei išgėrėte per daug tablečių, nedelsdami kreipkitės į gydytoją arba vaistininką.
Labai didelė TERTENSIF SR dozė gali sukelti pykinimą, vėmimą, mažą kraujospūdį, mėšlungį, galvos svaigimą, mieguistumą, sumišimą ir inkstų išskiriamo šlapimo kiekio pakitimus.

Pamiršus pavartoti TERTENSIF SR
Jei užmiršote išgerti vaisto dozę, kitą dozę gerkite įprastu laiku. Negalima vartoti dvigubos dozės, norint kompensuoti praleistą tabletę.

Nustojus vartoti TERTENSIF SR
Kadangi didelio kraujospūdžio ligos gydymas paprastai trunka visą likusį gyvenimą, prieš nustodami vartoti šį vaistą, pasitarkite su gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

TERTENSIF SR, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite vaisto vartojimą ir kreipkitės į gydytoją, jeigu Jums atsiranda kuris nors čia paminėtas šalutinis poveikis, kuris gali būti sunkus:

· Angioneurozinė edema ir (arba) dilgėlinė (labai retas šalutinis poveikis: gali pasireikšti rečiau kaip 1 iš 10000 asmenų). Angioneurozinė edema pasireiškia galūnių arba veido odos patinimu, lūpų ar liežuvio patinimu, ryklės ar kvėpavimo takų gleivinių patinimu, dėl kurio atsiranda dusulys arba sunkumas ryti. Jeigu jaučiate šiuos simptomus, nedelsdami kreipkitės į gydytoją. 
· Sunkios odos reakcijos, įskaitant stiprų odos bėrimą, visos kūno odos paraudimą, stiprų niežėjimą, pūslių susidarymą, odos lupimąsi ir odos patinimą, gleivinių uždegimą (Stivenso - Džonsono sindromas – Stevens Johnson Syndrome) arba kitos alerginės reakcijos (labai retas šalutinis poveikis: gali pasireikšti rečiau kaip 1 iš 10000 asmenų) 
· Gyvybei grėsmingas nereguliarus širdies plakimas (Dažnis nežinomas)
· Kasos uždegimas, kuris gali sukelti stiprų pilvo ir nugaros skausmą, kartu esant labai blogai bendrai savijautai (labai retas šalutinis poveikis: gali pasireikšti rečiau kaip 1 iš 10000 asmenų)
· Smegenų liga, kurią sukelia kepenų liga (kepenų encefalopatija) (Dažnis nežinomas)
· Kepenų uždegimas (hepatitas) (Dažnis nežinomas)
· Raumenų silpnumas, mėšlungis, jautrumas ar skausmas, ypač, jei tuo pačiu metu jaučiatės prastai, Jums pakilo aukšta temperatūra, kurią gali sukelti nenormalus raumenų irimas (Dažnis nežinomas)
	
Kitas šalutinis poveikis (aprašytas dažnio mažėjimo tvarka)

Dažnas (gali pasireikšti rečiau kaip 1 iš 10 asmenų):
· Odos išbėrimas raudonomis iškiliomis dėmėmis
· Alerginės reakcijos, daugiausia odos, pacientams su polinkiu į alergines ir astmines reakcijas
· Maža kalio koncentracija kraujyje

Nedažnas (gali pasireikšti rečiau kaip 1 iš 100 asmenų):
· Vėmimas
· Taškinės kraujosruvos odoje (purpura)
· Maža natrio koncentracija kraujyje, dėl kurios gali pasireikšti skysčių trūkumas (dehidratacija) ir kraujospūdžio sumažėjimas
· Nesugebėjimas pasiekti ar išlaikyti erekciją (impotencija).

Retas (gali pasireikšti rečiau kaip 1 iš 1000  asmenų): 
· Nuovargio pojūtis, galvos skausmas, dilgsėjimas (parestezija), galvos svaigimas
· Virškinimo trakto sutrikimai (tokie kaip pykinimas, vidurių užkietėjimas), burnos džiūvimas
· Maža chloridų koncentracija kraujyje.
· Maža magnio koncentracija kraujyje.

Labai retas (gali pasireikšti rečiau kaip 1 iš 10000 asmenų): 
· Kraujo ląstelių pokyčiai, tokie kaip trombocitopenija (kraujo plokštelių skaičiaus sumažėjimas, dėl kurio gali lengvai atsirasti kraujosruvų ir pradėti kraujuoti iš nosies), leukopenija (baltųjų kraujo ląstelių skaičiaus sumažėjimas, dėl kurio gali atsirasti nepaaiškinamas karščiavimas, ryklės skausmas ar kiti gripą primenantys simptomai – jeigu atsiranda šių simptomų, kreipkitės į savo gydytoją) ir mažakraujystė (raudonųjų kraujo kūnelių skaičiaus sumažėjimas)
· Kalcio kiekio kraujyje padidėjimas
· Nereguliarus širdies ritmas, žemas kraujospūdis
· Inkstų liga
· Sutrikusi kepenų funkcija

Dažnis nežinomas (negali būti apskaičiuotas pagal turimus duomenis)
· Apalpimas
· Jeigu sergate sistemine raudonąja vilklige (tai viena iš kolageninių ligų), jos eiga gali pablogėti
· Taip pat aprašytos padidėjusio jautrumo šviesai reakcijos (odos išvaizdos pokyčiai) po buvimo saulėje ar dirbtiniuose UVA spinduliuose
· Trumparegystė (miopija)
· Neryškus matymas
· Regėjimo sutrikimas
· Susilpnėjęs regėjimas ar akių skausmas dėl padidėjusio akispūdžio (galimi skysčio susikaupimo akies kraujagysliniame dangale (tarp gyslainės ir skleros) arba ūminės uždarojo kampo glaukomos požymiai).
· Gali atsirasti laboratorinių tyrimų parametrų pokyčių. Gydytojas gali Jums liepti atlikti kraujo tyrimus, kad galėtų įvertinti Jūsų būklę. Galimi tokie laboratorinių tyrimų parametrų pokyčiai:
- šlapimo rūgšties, t. y. medžiagos, kuri gali sukelti ar pasunkinti podagrą (sąnario (-ų), ypač pėdos, skausmas), kiekio padidėjimas;
- gliukozės kiekio padidėjimas kraujyje sergantiems diabetu;
- kepenų fermentų kiekio kraujyje padidėjimas;
- širdies veiklos pokyčiai elektrokardiogramoje.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti TERTENSIF SR

Šį vaistą laikyti vaikams nepastebimoje ir nepasiekiamoje vietoje.

Ant dėžutės po „Tinka iki“/EXP ir lizdinės plokštelės „Tinka iki“/,,EXP“ nurodytam tinkamumo laikui pasibaigus, TERTENSIF SR vartoti negalima. Vaistas tinkamas vartoti iki paskutinės nurodyto mėnesio dienos.

Laikyti žemesnėje kaip 30ºC temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

TERTENSIF SR sudėtis

-	Veiklioji medžiaga yra indapamidas. Vienoje pailginto atpalaidavimo tabletėje yra 1,5 mg indapamido.
-	Pagalbinės medžiagos:
tabletės šęrdis –  koloidinis bevandenis silicio dioksidas (E551), hipromeliozė (E464), laktozės monohidratas, magnio stearatas (E470B), povidonas 
tabletės plėvelė  - glicerolis (E422), hipromeliozė (E464), makrogolis 6000, magnio stearatas (E470B), titano dioksidas (E171).

TERTENSIF SR išvaizda ir kiekis pakuotėje

Pailginto atpalaidavimo tabletės yra baltos, apvalios, dengtos plėvele.
PVC/aliuminio lizdinės plokštelės
Pakuotėje yra 10, 14, 15, 20, 30, 50, 60, 90 arba 100 tablečių

Gali būti tiekiamos ne visų dydžių pakuotės.


Registruotojas ir gamintojai

Registruotojas
Les Laboratoires Servier
50, rue Carnot 
92284 Suresnes cedex 
Prancūzija

Gamintojai
Les Laboratoires Servier Industrie			
905 route de Saran					
45520 Gidy						 
Prancūzija						

Servier (Ireland) Industries Ltd
Gorey Road
Co. Wicklow - Arklow
Airija

ANPHARM Przedsiębiorstwo Farmaceutycze S.A.
Ul. Annopol 6B 
03-236 Warszawa 
Lenkija

DELPHARM Bretigny 
Usine du Petit Paris 
91220 Bretigny sur Orge 
Prancūzija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB “SERVIER PHARMA”
Konstitucijos pr. 7, 
Vilnius LT-09308
Tel: (8~5) 263 8628


Šis vaistas EEE valstybėse narėse registruotas tokiais pavadinimais:
	Austrija
	FLUDEX RETARD 1.5 mg

	Belgija
	FLUDEX 1.5 mg

	Kipras
	FLUDEX 1.5 mg

	Danija
	NATRILIX RETARD

	Estija
	TERTENSIF SR

	Suomija
	NATRILIX RETARD 1.5 mg

	Prancūzija
	FLUDEX 1.5 mg

	Vokietija
	NATRILIX SR 1.5 mg

	Graikija
	FLUDEX 1.5 mg

	Vengrija
	PRETANIX

	Airija
	NATRILIX SR

	Italija
	NATRILIX LP 1.5 mg

	Latvija
	TERTENSIF SR

	Lietuva
	TERTENSIF SR 1,5 mg pailginto atpalaidavimo tabletės

	Liuksemburgas
	FLUDEX 1.5 mg

	Malta
	NATRILIX SR

	Nyderlandai
	FLUDEX SR 1.5 mg

	Portugalija
	FLUDEX LP

	Slovakija
	TERTENSIF SR

	Slovėnija
	TERTENSIF SR

	Ispanija
	TERTENSIF RETARD

	Jungtinė Karalystė
(Šiaurės Airija)
	NATRILIX SR





Šis pakuotės lapelis paskutinį kartą peržiūrėtas 2021-10-21.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

